Lav et referat af nedenstående tekst:

Tekst:
11 kinesiske pædagogstuderende er lige nu indskrevet på Professionshøjskolen UCN i Aalborg, hvor de får inspiration til, hvordan man kan uddanne kinesiske pædagoger efter danske principper. De studerende kommer fra Geely University i Beijing. 30.000 studerende er indskrevet på universitet, der er ejet af Geely-koncernen, som blandt andet ejer Volvo og har planer om at oprette ikke mindre end 1.000 vuggestuer og børnehaver i Kina under navnet H.C. Andersen College, hvor de pædagogiske principper skal hvile på den danske model. - Kineserne er meget optaget af vores måde at uddanne pædagoger på, og vi har nu indledt et samarbejde, der betyder, at vi fremover kommer tli at se kinesiske studerende på campus, siger studieleder Jesper Jensen om den nye aftale. I et af klasseværelserne bruger underviser Mogens Stenderup kartoffeltryk og billedkunst til at diskutere læring med de kinesiske studerende. - Vores samarbejde tager udgangspunkt i, hvad det vil sige at være i uddannelse, og hvilke didaktikker bruger man i undervisningen, siger han. I Kina er man begejstret for den danske tilgang til undervisning af børn, og på Geely University vil ledelsen gøre op med den traditionelle kæft-trit-og-retning måde at undervise på. - De kinesiske børn gennemgår alt for meget pres under deres tidlige uddannelse. I leger meget, og vi studerer meget, siger rektor Lucy Jin. - I Kina betyder karakterer alt. Jeg var bange, hvis jeg skulle hjem med dårlige karakterer i et fag, mine forældre ville råbe af mig og skælde mig ud, fortæller Paul Xuan, der er studerende på School of Humanities and Design på Geely University. Fremover skal Mogens Stenderup og hans kollegaer undervise endnu mere på engelsk, for et nyt samarbejde er faldet på plads mellem UCN og Geely University i Beijing, hvor der er mangel på pædagoger med kendskab til de danske principper. - Efter sommerferien fordobler vi antallet af kinesiske studerende til mere end 20, og fremover kommer vi til at opfordre vores elever til at læse et eller to semestre på UCN i Danmark, siger Lucy Lin om samarbejdet. På UCN jubler man både over anerkendelsen og de penge, der følger med i samarbejdet med det kinesiske universitet. - For os er det kæmpestort at have fået kinesiske studerende og undervisere ind på campus. I Danmark har vi faktisk noget at byde ind med, når det kommer til undervisning, og andre lande har allerede meldt sig og efterspørger vores måde at gøre det på. Så perspektiverne i samarbejdet er store, siger studieleder Jesper Jensen. Det næste hold kinesiske studerende begynder på UCN efter sommerferien.

Referat:
En kæmpe kinesisk koncern vil uddanne tusindvis af pædagoger, der skal undervise vuggestue- og børnehavebørn efter danske principper.